ประกาศคณะกรรมการกํากับตลาดทุน

ที่ ทลธ. 81/2558

เรื่อง หลักเกณฑ์เกี่ยวกับบุคลากรในธุรกิจตลาดทุน  
(ฉบับที่ 3)

 

  อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 มาตรา 103(9) มาตรา 114 มาตรา 115 มาตรา 116 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 มาตรา 133 วรรคสอง และมาตรา 134 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542 และมาตรา 18 และมาตรา 24 วรรคหนึ่ง ประกอบกับมาตรา 23(3) และ (5) แห่งพระราชบัญญัติสัญญาซื้อขายล่วงหน้า พ.ศ. 2546 คณะกรรมการกํากับตลาดทุนออกข้อกําหนดไว้ดังต่อไปนี้

 ข้อ 1 ให้เพิ่มความต่อไปนี้เป็นบทนิยามคําว่า “เจ้าหน้าที่จัดการการซื้อขายด้านสินค้าเกษตร” ระหว่างบทนิยามคําว่า “นักวิเคราะห์การลงทุน” และคําว่า “การวิเคราะห์ด้วยปัจจัยพื้นฐาน” ในข้อ 2 แห่งประกาศคณะกรรมการกํากับตลาดทุน ที่ ทลธ. 8/2557 เรื่อง หลักเกณฑ์เกี่ยวกับบุคลากรในธุรกิจตลาดทุน ลงวันที่ 3 มิถุนายน พ.ศ. 2557

 ““เจ้าหน้าที่จัดการการซื้อขายด้านสินค้าเกษตร” หมายความว่า บุคคลที่ได้รับมอบหมายจากผู้จัดการเงินทุนสัญญาซื้อขายล่วงหน้าให้ดูแลบัญชีของลูกค้าในการซื้อขายสัญญาซื้อขายล่วงหน้าที่มีสินค้าหรือตัวแปรเป็นสินค้าเกษตร โดยบุคคลดังกล่าวสามารถตัดสินใจซื้อขายสัญญาซื้อขายล่วงหน้าเพื่อลูกค้าเป็นปกติ (day-to-day decision) ได้ตามความยินยอมที่ลูกค้าได้แสดงเจตนาไว้กับผู้จัดการเงินทุนสัญญาซื้อขายล่วงหน้า ทั้งนี้ ไม่ว่าบุคคลดังกล่าวจะมีการให้คําแนะนําการลงทุนในสัญญาซื้อขายล่วงหน้าดังกล่าวด้วยหรือไม่ก็ตาม”

 ข้อ 2 ให้ยกเลิกความในข้อ 4 แห่งประกาศคณะกรรมการกํากับตลาดทุน ที่ ทลธ. 8/2557 เรื่อง หลักเกณฑ์เกี่ยวกับบุคลากรในธุรกิจตลาดทุน ลงวันที่ 3 มิถุนายน พ.ศ. 2557 และให้ใช้ความต่อไปนี้แทน

 “ข้อ 4 บุคลากรในธุรกิจตลาดทุนซึ่งปฏิบัติงานด้านใดด้านหนึ่งดังต่อไปนี้ ต้องมีคุณสมบัติ ไม่มีลักษณะต้องห้าม หรือได้รับความเห็นชอบ ตามที่ประกาศนี้กําหนด แล้วแต่กรณี

(1) งานเกี่ยวกับการบริหาร กําหนด ควบคุม และกํากับดูแลนโยบายของผู้ประกอบธุรกิจ

(2) งานเกี่ยวกับการควบคุม ดูแล และจัดการหน่วยธุรกิจเกี่ยวกับการแนะนําการลงทุน การวางแผนการลงทุน การวิเคราะห์การลงทุนหรือผลิตภัณฑ์ในตลาดทุน การจัดการลงทุน การจัดการสาขาของผู้ประกอบธุรกิจ หรือการดูแลบัญชีของลูกค้าเพื่อการตัดสินใจแทนลูกค้า

(3) งานเกี่ยวกับการควบคุม ดูแล และจัดการหน่วยธุรกิจเกี่ยวกับการปฏิบัติการ การกํากับดูแลการปฏิบัติงาน การตรวจสอบกิจการภายใน หรือการบริหารความเสี่ยง

(4) งานเกี่ยวกับการจัดการลงทุนในผลิตภัณฑ์ในตลาดทุน ตราสาร หรือทรัพย์สินอื่นที่กําหนดไว้  
 (5) งานเกี่ยวกับวิเคราะห์ แนะนํา หรือวางแผนการลงทุนให้แก่ลูกค้า หรือการดูแลบัญชีของลูกค้าเพื่อการตัดสินใจแทนลูกค้า”

 ข้อ 3 ให้เพิ่มความต่อไปนี้เป็น (4) ของข้อ 9 แห่งประกาศคณะกรรมการกํากับตลาดทุน ที่ ทลธ. 8/2557 เรื่อง หลักเกณฑ์เกี่ยวกับบุคลากรในธุรกิจตลาดทุน ลงวันที่ 3 มิถุนายน พ.ศ. 2557

 “(4) เจ้าหน้าที่จัดการการซื้อขายด้านสินค้าเกษตร”

 ข้อ 4 ให้ยกเลิกความใน (4) ของข้อ 16 แห่งประกาศคณะกรรมการกํากับตลาดทุน ที่ ทลธ. 8/2557 เรื่อง หลักเกณฑ์เกี่ยวกับบุคลากรในธุรกิจตลาดทุน ลงวันที่ 3 มิถุนายน พ.ศ. 2557 และให้ใช้ความต่อไปนี้แทน

“(4) กรณีเป็นบุคลากรในธุรกิจตลาดทุนตามข้อ 9 ให้มีอายุสองปีปฏิทิน โดยในการขอความเห็นชอบครั้งแรก ให้มีผลตั้งแต่วันที่ได้รับความเห็นชอบ แต่ให้นับระยะเวลาสองปีดังกล่าวตั้งแต่วันที่ 1 มกราคม ของปีถัดไป ทั้งนี้ ในกรณีที่เคยได้รับความเห็นชอบให้ปฏิบัติงานในตําแหน่งนักวิเคราะห์การลงทุน ผู้แนะนําการลงทุน ผู้วางแผนการลงทุน หรือเจ้าหน้าที่จัดการการซื้อขายด้านสินค้าเกษตร ประเภทใดประเภทหนึ่งมาก่อนแล้ว และอายุการให้ความเห็นชอบประเภทนั้นยังไม่สิ้นสุดลง ให้เป็นไปตามหลักเกณฑ์ดังต่อไปนี้  
 (ก) กรณีที่การให้ความเห็นชอบครั้งหลังมีขอบเขตการปฏิบัติหน้าที่เหนือกว่าประเภทที่ได้รับความเห็นชอบในครั้งก่อน ให้อายุการให้ความเห็นชอบครั้งก่อนสิ้นสุดลงในวันที่การให้ความเห็นชอบครั้งหลังมีผล  
  
 (ข) กรณีอื่นนอกเหนือจาก (ก) ให้อายุการให้ความเห็นชอบทุกประเภทสิ้นสุดลงพร้อมกับอายุการให้ความเห็นชอบครั้งล่าสุด”

ข้อ 5 มิให้นําความในหมวด 7 ลักษณะต้องห้ามของบุคลากรในธุรกิจตลาดทุนแห่งประกาศคณะกรรมการกํากับตลาดทุน ที่ ทลธ. 8/2557 เรื่อง หลักเกณฑ์เกี่ยวกับบุคลากรในธุรกิจตลาดทุน ลงวันที่ 3 มิถุนายน พ.ศ. 2557 มาใช้บังคับกับบุคลากรที่ได้รับการแต่งตั้งหรือมอบหมายให้เป็นบุคลากรในธุรกิจตลาดทุนของผู้ประกอบธุรกิจตามประกาศคณะกรรมการกํากับตลาดทุนว่าด้วยการแต่งตั้งหรือมอบหมายให้บุคลากรตามพระราชบัญญัติการซื้อขายสินค้าเกษตรล่วงหน้า พ.ศ. 2542 เป็นบุคลากรในธุรกิจตลาดทุนของผู้ได้รับใบอนุญาตประกอบธุรกิจสัญญาซื้อขายล่วงหน้า ในช่วงระยะเวลาหนึ่งปีนับแต่วันที่ประกาศดังกล่าวมีผลใช้บังคับ

ข้อ 6 ให้ยกเลิกตารางคุณสมบัติของบุคลากรแต่ละประเภทที่แนบท้ายประกาศคณะกรรมการกํากับตลาดทุน ที่ ทลธ. 8/2557 เรื่อง หลักเกณฑ์เกี่ยวกับบุคลากรในธุรกิจตลาดทุน ลงวันที่ 3 มิถุนายน พ.ศ. 2557 และให้ใช้ตารางคุณสมบัติของบุคลากรแต่ละประเภทที่แนบท้ายประกาศนี้แทน

ข้อ 7 ประกาศนี้ให้ใช้บังคับตั้งแต่วันที่ 16 ธันวาคม พ.ศ. 2558 เป็นต้นไป 

 ประกาศ ณ วันที่ 2 ธันวาคม พ.ศ. 2558 

(นายรพี สุจริตกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์

ประธานกรรมการ

คณะกรรมการกํากับตลาดทุน